Viki yodgorliklarni sevadi
Viki yodgorliklarni sevadi (inglizcha: Wiki Loves Monuments) — har yili sentyabr oyida oʻtkaziladigan yillik xalqaro fotosuratlar tanlovi boʻlib, butun dunyo boʻylab Vikipediya hamjamiyati aʼzolari tomonidan mahalliy Vikimedia filiallari yordamida tashkil etiladi. Ishtirokchilar oʻz mintaqasidagi mahalliy tarixiy yodgorlik va meros obʼyektilarni suratga oladi va Wikimedia Commonsga yuklaydi. Tadbirning maqsadi odamlarni ushbu yodgorliklarni suratga olishga undash va ulardan nafaqat Vikipediyada, balki hamma joyda qayta foydalanishi mumkin boʻlgan bepul litsenziyaga qoʻyish maqsadida ishtirokchi mamlakatlarning meros obʼyektlarini ommalashtirishdir. Birinchi Viki yodgorliklarni sevadi tanlovi 2010-yilda Niderlandiyada sinov loyiha sifatida oʻtkazilgan. Keyingi yili u Yevropaning boshqa mamlakatlariga tarqaldi va Ginnesning rekordlar kitobiga koʻra, Viki yodgorliklarni sevadi tanlovi eng yirik fotografiya tanlovi boʻyicha jahon rekordini yangiladi. 2012-yilda tanlovda Yevropadan tashqaridagi davlatlar ham, jami 35 ta davlat ishtirok etdi. Viki yodgorliklarni sevadi 2012 davomida tarixiy obidalarning 350 000 dan ortiq fotosuratlari 15 000 dan ortiq ishtirokchilar tomonidan yuklangan. 2013-yilda Viki yodgorliklarni sevadi tanlovi olti qitʻada, jumladan, Antarktidada ham boʻlib oʻtdi va unda dunyoning ellikdan ortiq mamlakati rasmiy ishtirok etdi. 2016-yilgi Viki yodgorliklarni sevadi tanlovi UNESCO tomonidan qoʻllab-quvvatlandi va 43 mamlakatdan 10 700 ishtirokchi 277 000 ta fotosurat taqdim etdi.